  Григорий Фомин Анжелика Тихонова корреспондент Удмуртиын улӥсьёсты Россиысь калыкъёслэн лулчеберетсыя «Даур гур. Перезагрузка» усьтэм улосвыл фестиваль-вожвылъяськонэ пыриськыны ӧтё. Со сярысь Калык творчествоя элькун юртлэн пресс-службаез ивортӥз. Фестиваль-вожвылъяськон Россиысь калыкъёслэн лулчеберет кылёсбурзылы сӥзем ар улсын но Удмуртиын улӥсь калыкъёслэсь лулчеберетсэс утён но азинтон понна радъяське. Конкурс «Народное творчество» но «Декоративно-прикладное искусство и ремёсла» ӧръёсъя ортче. Отчы лулчеберет ужъюртъёсысь творчествоя коллективъёс, нимаз кырӟасьёс, кибашлыос пыриськыны быгато. Соос арлыдзыя 17 ареслэсь бадӟым луыны кулэ. 17 аресозь пиналъёс коллективлэн 10 процентэз гинэ луыны быгато. Пыриськисьёсты пӧртэм номинациосъя дунъялозы. «Народное творчество» ӧръя: «Вокальное искусство»; «Традиционная культура»; «Хореографическое творчество»; «Инструментальное исполнительство»; «Художественное слово». «Декоративно-прикладное искусство и ремёсла» ӧръя: «Лучшая экспозиция Центров (Домов) ремёсел муниципальных образований». Со сяна, нимаз «Лучшее smm сопровождение» номинациын вормисез быръёзы. Муниципал кылдытэтъёсысь лулчеберетъя управлениос яке ёзэтъёс мерлыко вотэсъёсысь бамъёсазы ужрадлы дасяськемзы сярысь #даургур2022 хештеген иворъёс поттаны кулэ луозы. Жюрилэн ёзчиосыз ӟечлыксэ, видео, клип лэсьтэмзэс дунъялозы. Хештегтэк постъёсты лыдэ уз басьтэ. Фестиваль-конкурс куинь люкетэн ортчоз. Нырысетӥез куарусёнозь кыстӥськоз. Со улсын Удмуртиысь муниципал кылдытэтъёсын элькунысь спикеръёс номинациосъя дышетон лабораториос ортчытозы. Кыкетӥ люкетэз куарусёнысен шуркынмонозь мыноз. Фестивале пыриськисьёс номинациосъя концерт программаенызы но киужъёсъя адӟытонэнызы тодматозы. Йылпумъянъёс 2022-тӥ арын 10-тӥ толсуре лэсьтозы. Соку гала-концерт радъялозы но вормисьёсты пусъёзы. Фестиваль-вожвылъяськонлэн куронъёсыныз пыр-почгес тодматскыны но куриськон келяны чӧлсконпусъя луэ. Пусъём, «Даур гур. Перезагрузка» улосвыл фестиваль-вожвылъяськонлы кутскон 24-тӥ южтолэзе Ижкарын Россиысь калыкъёслэн лулчеберет кылёсбурзылы сӥзем арез усьтон дыръя сётӥзы. Тодэ вайытом, Удмуртиын удмурт дӥсья «Айшон» ӵектосэз улонэ пыӵатозы. Тегъёс: вожвылъяськон фестиваль йӧскалыклулчеберет Удмуртия Ижкар Лулчеберет  